مجلس وحدت مسلمین کے سیکرٹری امور خارجہ ایران کے سیلاب متاثرہ علاقوں میں

مجلس وحدت مسلمین پاکستان کے مرکزی سیکرٹری امور خارجہ نے ایران کے سیلاب متاثرہ علاقوں کا دورہ کیا ہے۔

خبر کا کوڈ: ۴۴۰۱۱۳

تاریخ: ۰۷ تير ۲۰۱۹ - ۱۵:۳۴

رسا نیوز ایجنسی کی رپورٹ کے مطابق مجلس وحدت مسلمین پاکستان کے مرکزی سیکرٹری امور خارجہ نے ایران کے سیلاب متاثرہ علاقوں کا دورہ کیا ہے۔

مجلس وحدت مسلمین پاکستان کے دفتر امور خارجہ سے جاری بیان کے مطابق شعبہ امور خارجہ کے مسؤول حجت الاسلام والمسلمین ڈاکٹر سید شفقت حسین شیرازی اور ان کے معاون سید ابن حسن اس وقت ایران کے سیلاب متاثرہ علاقوں کے دورہ پر ہیں۔

بیان میں بتایا گیا ہے کہ مسؤولین امور خارجہ کے اس علاقے کے دورے کا مقصد متاثرہ علاقوں میں ہونے والے نقصانات اور ضروریات کا اندازہ لگانا ہے تاکہ شعبہ امور خارجہ کی طرف سے چلائی جانے والی بین الاقوامی سطح پر مہم کو مزید موثر بنایا جا سکے. مسؤولین اس وقت صوبہ لُرستان کے سب سے زیادہ متاثرہ علاقے پُلدُختَر میں موجود ہیں۔

بیان میں بتایا گیا ہے کہ لُرستان میں مجموعی طور پر 800 قصبے اور دیہات سیلاب سے متاثر ہوئے ہیں جن میں تقریبا 20 سے 25 ہزار گھروں کو نقصان پہنچا ہے ان میں سے ایک تہائی گھر مکمل طور پر تباہ ہوچکے ہیں. بیان میں بتایا گیا ہے کہ پُلدُختَر میں 5000 ہزار گھر متاثر اور تقریبا 15 سے 20 ہزار لوگ بے گھر ہوئے ہیں۔

بیان میں بتایا گیا ہے کہ مسؤولین رات انہی متاثرہ علاقوں میں قیام پذیر ہیں اور ایک ایمرجنسی کے پیش نظر علی الصبح اشیائے ضروریات پر مشتمل فوری امدادی کھیپ لیکر چند ایک صعب العبور متاثر علاقوں میں جائیں گے.

اس ایمرجنسی کے پیش نظر شعبہ امور خارجہ کے مسؤولین نے مقامی رضاکاروں کی مدد سے نزدیکی شہر سے اشیائے ضروریات خرید کر امدادی بیگ تیار کر لئے ہیں جنہیں علی الصبح متاثرہ افراد تک پہنچایا جائے گا۔

یاد رہے ایران کے تقریبا نصف سے زیادہ صوبے گذشتہ چند دنوں سے سیلاب کی زد میں ہیں جن میں سے صوبہ لُرستان, صوبہ گُلستان اور صوبہ خُوزستان کے دیہی علاقے سب سے زیادہ متاثر ہوئے ییں جس کیوجہ سے لاکھوں ایکٹر اراضی پر کھڑی فصلیں اور ہزاروں گھر تباہ جبکہ سیکنڑوں اموات اور لاکھوں لوگ Displace ہوئے ہیں۔